A BIZOTTSÁG 830/2006/EK RENDELETE
(2006. június 2.)
az 1342/2003/EK rendeletnek a gabonafélék és a rizs behozatala tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 24. cikke második bekezdésére,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (2) és különösen annak 25. cikke (2) bekezdésére,
mivel:
(1)
A 2007/2000/EK tanácsi rendelet (3), amely kivételes kereskedelmi intézkedéseket vezetett be az Európai Unió stabilizációs és társulási folyamatában részt vevő vagy ahhoz kapcsolódó országokra és területekre, engedélyezi, hogy Albániából, Bosznia és Hercegovinából, valamint Montenegró, Szerbia vagy Koszovó vámterületéről származó gabonát és rizst mennyiségi korlátozás nélkül, vámmentesen importáljanak a Közösségbe.
(2)
A gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló, 2003. július 28-i 1342/2003/EK bizottsági rendelet (4) 16. cikke előírja, hogy a tagállamoknak a Bizottságot értesíteniük kell a behozatali vagy kiviteli engedély iránti kérelmekről. A gabonaféléknél, ha nem közönséges búzáról van szó, nem kötelező az értesítésben megjelölni a származási helyet.
(3)
A gabonafélék és a rizs importjának szoros nyomon követése végett indokolt, hogy a tagállamok az összes gabonaféle és a rizs esetében is közöljék a behozatali engedélyen szereplő származási helyet.
(4)
Az 1342/2003/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1342/2003/EK rendelet 16. cikke (2) bekezdésének helyébe a következő szöveg lép:
„(2) A kiadott behozatali engedélyek tekintetében a tagállamok naponta jelentik be az engedélyekben szereplő mennyiségeket származási hely és termékkód szerint, valamint közönséges búza esetében minőségi osztály szerint is. A származási helyet a rizsre vonatkozó behozatali engedélyeken is fel kell tüntetni.”
2. cikk
Ez a rendelet 2006. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 2-án.